На основу члана 8. Закона о буџету Републике Србије за 2021. („Службени гласник РС”, бр. 14/20, 149/20 и 40/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 - др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О УТВРЂИВАЊУ ПРОГРАМА СТАНДАРДИЗОВАНОГ СЕТА УСЛУГА ЗА МИКРО, МАЛА И СРЕДЊА ПРЕДУЗЕЋА И ПРЕДУЗЕТНИКЕ У 2021. ГОДИНИ КОЈИ СЕ РЕАЛИЗУЈЕ ПРЕКО АКРЕДИТОВАНИХ РЕГИОНАЛНИХ РАЗВОЈНИХ АГЕНЦИЈА

Члан 1.

У Уредби о утврђивању Програма стандардизованог сета услуга за микро, мала и средња предузећа и предузетнике у 2021. години који се реализује преко акредитованих регионалних развојних агенција („Службени гласник РС”, број 5/21), у Програму стандардизованог сета услуга за микро, мала и средња предузећа и предузетнике у 2021. години који се реализује преко акредитованих регионалних развојних агенција, у глави I. ПРЕДМЕТ став 2. мења се и гласи:

„Неутрошена средства у износу од 10.399.606,05 динара, која су пренета Развојној агенцији Србије у складу са Уредбом о утврђивању Програма стандардизованог сета услуга за микро, мала и средња предузећа и предузетнике у 2020. години који се реализује преко акредитованих регионалних развојних агенција („Службени гласник РС”, бр. 5/20 и 102/20) користиће се у 2021. години за спровођење Програма”.

После става 2. додаје се нови став 3, који гласи:

„Неутрошена средства у износу од 3.808.799,49 динара, која су пренета Фонду за развој Републике Србије у складу са Уредбом о утврђивању Програма стандардизованог сета услуга за микро, мала и средња предузећа и предузетнике у 2020. години који се реализује преко акредитованих регионалних развојних агенција, користиће се за спровођење теренске контроле у складу са Уредбом о утврђивању Програма подршке акредитованим регионалним развојним агенцијама у 2021. години („Службени гласник РС”, брoj 5/21).”

Досадашњи ст. 3 - 9. постају ст. 4 - 10.

У глави III. НАМЕНА СРЕДСТАВА, у одељку 1. Обуке став 7. мења се и гласи:

„За спровођење обука опредељено је до 850.764,71 динара у бруто износу на годишњем нивоу за сваку АРРА. Укупан годишњи буџет за ову врсту услуга износи 14.463.000,00 динара бруто.”

У одељку 2. Саветодавне услуге, у ставу 1. тачка 7) тачка на крају замењује се тачком запетом.

После тачке 7) додаје се тачка 8), која гласи:

„8) техничка помоћ у припреми пројеката приликом пријаве на Јавни позив за набавку опреме и пружање услуга предузетницима, микро малим и средњим предузећима у оквиру Програма подршке Европске уније развоју општина- ЕУ ПРО.”

У ставу 3. алинеја седма тачка на крају замењује се тачком запетом.

После алинеје седме додаје се алинеја осма која гласи:

„ - из става 1. тачка 8) овог одељка од највише четири сата.”.

После става 8, додаје се нови став 9, који гласи:

„Исплата за пружену саветодавну услугу из става 1. тачка 8) овог одељка се врши на основу потписане изјаве корисника и провере којом се потврђује да је ЕУ ПРО евидентирао пријаву.”

Досадашњи став 9, који постаје став 10, мења се и гласи:

„За саветодавне услуге опредељена су средства у бруто износу до 319.976,83 динара на годишњем нивоу за сваку АРРА, од чега до 30% од укупног износа средстава може бити намењено за саветодавне услуге из става 1. тачка 2) овог одељка, које се односе на помоћ при пријављивању за субвенције за самозапошљавање код Националне службе за запошљавање. Укупан годишњи буџет за ову врсту услуге износи 5.439.606,05 динара у бруто износу. Изузетно, уколико постоји потреба, уколико АРРА на годишњем нивоу пружи консалтинг услуге чија вредност премашује опредељени износ средстава на годишњем нивоу за сваку АРРА за ову врсту услуге, Развојна агенција уз сагласност Министарства, може да исплати АРРА већи износ од опредељеног након што се утврди евентуални преостали износ неутрошених средстава од укупног годишњег буџета Програма.”

У глави IV. НАЧИН КОРИШЋЕЊА СРЕДСТАВА, став 2. мења се и гласи: „Средства опредељена буџетом за спровођење стандардизованог сета услуга износе 48.899.606,05 динара од чега је износ до 625.000,00 динара намењен Развојној агенцији и искористиће се за покривање трошкова спровођења ажурирања постојећих модула обука, организацију обука предавача и подизање капацитета АРРА, трошкове контроле и надзора спровођења Програма, као и за услуге платног промета.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-6152/2021

У Београду, 1. јула 2021. године

В Л А Д А

ПРЕДСЕДНИК

Ана Брнабић,с.р.